SCB-ผนึกสอท.หนุนหมื่นล้านยกระดับผู้ประกอบการ
ธนาคารไทยพาณิชย์ ผนึกส.อ.ท. ต่อยอดยกระดับขีดความสามารถผู้ประกอบการภาคอุตสาหกรรม ปี 2553-2555 หนุนเงินทุน 10,000 ล้านบาท ดันผู้ประกอบการ
7 ก.ย. 2553

ธนาคารไทยพาณิชย์ ผนึกส.อ.ท. ต่อยอดยกระดับขีดความสามารถผู้ประกอบการภาคอุตสาหกรรม ปี 2553-2555 หนุนเงินทุน 10,000 ล้านบาท ดันผู้ประกอบการ
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารไทยพาณิชย์และ สภาอุตสาหกรรมแห่งประเทศไทย(ส.อ.ท.) ได้มีความร่วมมือเพื่อส่งเสริมผู้ประกอบการในภาคอุตสาหกรรมต่าง ๆ ร่วมกันมายาวนาน เพื่อผสานความแข็งแกร่งด้านเครือข่ายสมาชิกอุตสาหกรรม กว่า 39 กลุ่มอุตสาหกรรม ที่ ส.อ.ท. มีอยู่ และคลังข้อมูลเชิงการพัฒนาธุรกิจ รวมถึงแหล่งเงินทุนจากธนาคาร เพื่อให้เกิดประโยชน์สูงสุดในความร่วมมือกันในโครงการ“โครงการยกระดับขีดความสามารถผู้ประกอบการภาคอุตสาหกรรม” ซึ่งเป็นการต่อยอดจากความร่วมมือ โดยเพิ่มระยะเวลาจาก 1 ปี เป็น 2 ปี ระหว่าง 2553-2555 และให้การสนับสนุนครอบคลุมสภาอุตสาหกรรมแห่งประเทศไทย 
ทั้งนี้ในส่วนของธนาคารจะให้การสนับสนุนบริการทางการเงินครบวงจรเพื่อการลงทุนสำหรับผู้ประกอบการ จำนวนรวมกว่า 1 หมื่นล้านบาท โดยจะแบ่งเป็นปีละประมาณ 5,000 ล้านบาท พร้อมสิทธิพิเศษเกี่ยวกับบริการทางการเงินที่จำเป็นต่อการยกระดับขีดความสามารถใน กลุ่มอุตสาหกรรมต่าง ๆ อย่างทั่วถึง ตลอดจนสนับสนุนด้านข้อมูลวิชาการเศรษฐกิจและอุตสาหกรรม ที่สำคัญต่อการดำเนินธุรกิจของสมาชิก ส.อ.ท. ผ่านกิจกรรมสัมมนา ศึกษาดูงานจากกลุ่มอุตสาหกรรมที่ประสบความสำเร็จ เน้นการเพิ่มความรู้และช่องทางการตลาดใหม่ ๆ รวมถึงส่งเสริมการสร้างเครือข่ายทั้งในกลุ่มอุตสาหกรรมเดียวกัน และกลุ่มอุตสาหกรรมที่เกี่ยวเนื่องกัน เพื่อให้สามารถเติบโตพร้อมกันไปได้อย่างยั่งยืน 
“การดำเนินโครงการในช่วงที่ผ่านมาได้มีการยกระดับขีดความสามารถผู้ประกอบการในคลัสเตอร์ยางพารา และคลัสเตอร์ไฟฟ้าอิเล็กทรอนิกส์แล้ว และในปี 2554 ตั้งเป้าจะสนับสนุนอีก 6 คลัสเตอร์ เพื่อให้ภาคอุตสาหกรรมไทยมีความเข้มแข็งมากขึ้น” นางกรรณิกา กล่าว
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) กล่าวว่า ความร่วมมือในครั้งนี้ นับเป็นอีกก้าวหนึ่งที่ได้ร่วมกับธนาคารไทยพาณิชย์จัดโครงการและกิจกรรมที่เป็นประโยชน์ต่อสมาชิกของสภา อุตสาหกรรมฯ ภายใต้โครงการยกระดับขีดความสามารถผู้ประกอบการภาคอุตสาหกรรม โดยได้กำหนดโครงการออกเป็น 3 ประเภทใหญ่ๆ ได้แก่ 1) โครงการเสริมสร้างความรู้ให้กับผู้ประกอบการภาคอุตสาหกรรม 2)โครงการสนับสนุนทางการเงินครบวงจรแก่สมาชิกสภาอุตสาหกรรมฯ 3) โครงการสนับสนุนทางด้านการตลาดและช่องทางการจำหน่าย ทั้งในส่วนกลางและส่วนภูมิภาค สำหรับการคัดเลือกกลุ่มอุตสาหกรรมมาเข้าร่วมกิจกรรม จะพิจารณาจากกลุ่มที่มีความพร้อมและ เข้มแข็งพอที่จะพัฒนาในเชิงคลัสเตอร์ ส่วนการกำหนดหัวข้อจะพิจารณาให้สอดคล้องกับความสนใจของผู้ประกอบการในแต่ละพื้นที่ ตามสถานการณ์แวดล้อมทางธุรกิจเป็นหลัก
นอกจากโครงการที่เป็นประโยชน์ด้านการเติมเต็มความรู้ให้กับผู้ประกอบการแล้ว ทางธนาคารยังมีกิจกรรมที่สำคัญอีกก็คือการสนับสนุนด้านการให้สินเชื่อแก่ผู้ประกอบการ ด้วยเงื่อนไขและหลักเกณฑ์ ที่พิเศษกว่าโปรแกรมทั่วไป ซึ่งนับว่าเป็นการช่วยเหลือและเข้าถึงผู้ประกอบการได้อย่างมีประสิทธิผล ซึ่งจากการร่วมมือดังกล่าว ส่งผลให้ผู้ประกอบการที่เป็นสมาชิกของสภาอุตสาหกรรมฯ ได้รับประโยชน์เป็นอย่างมาก ทั้งด้านการยกระดับขีดความสามารถด้านการผลิต การขยายตลาดและช่องทางการจัดจำหน่าย รวมทั้งสามารถเสริมสภาพคล่องด้านการเงินให้กับองค์กรได้เป็นอย่างดี
“ในครั้งนี้สภาอุตสาหกรรมฯ และธนาคารไทยพาณิชย์ฯ ได้ร่วมดำเนินโครงการที่สำคัญอีกหนึ่งโครงการ คือ ความร่วมมือทางวิชาการเพื่อขับเคลื่อนภาคอุตสาหกรรม ด้วยการแลกเปลี่ยนและเผยแพร่ข้อมูลต่างๆ ซึ่งจะมีการร่วมมือกันพัฒนา ศึกษา รวบรวมองค์ความรู้ รวมถึงการร่วมมือกันในการศึกษา วิจัยอุตสาหกรรมรายสาขา ที่เป็นประโยชน์ต่อการยกระดับขีดความสามารถของผู้ประกอบการต่อไป” นายพยุงศักดิ์ กล่าว